Hallinto- ja kehittämiskeskus	       21.09.2006

Oikeusministeriö
PL 25
00023 VALTIONEUVOSTO
kirjaamo.om@om.fi

2911 /450/2006

Kirjeenne OM 7/021/2004, OMO 191:00/06/06/2000/30.6.2006

LAUSUNTO VESILAKITYÖRYHMÄN MIETINNÖSTÄ

Kuopion kaupunginhallitus esittää lausuntonaan vesilakityöryhmän mietinnöstä seuraavaa:

Kuopion kaupunki pitää vesilakityöryhmän mietinnössä tehtyjä ehdotuksia perusteltuina ja selkeinä. Poikkeamispäätöksen rajaaminen ainoastaan yhteiskunnallisesti merkittäviin hankkeisiin nopeuttaa hankkeiden etenemistä. Myös muiden luvan myöntämisedellytysten tutkiminen ennen poikkeamispäätöstä on kaupungin mielestä perusteltua.

Luonnontilaisten purojen suojelu edellyttää työryhmän ehdottamia lisäselvityksiä. Purouoman ja sen ympäristön maankäyttöä ei käytännössä voi toteuttaa erillisinä, mistä syystä niiden suojeluun liittyvät kysymykset tulee käsitellä samassa säännöksessä. Käytännössä ongelmia on aiheuttanut myös luonnontilan määrittely, koska varsinkin rakennetussa ympäristössä useimpia puroja on jossakin vaiheessa käsitelty jollakin tavoin. Kaupunki ehdottaakin, että purojen ja niiden ympäristöjen luonnontilaisuus määritellään jatkossa nykyistä selkeämmin.

Kuopion kaupunki pitää perusteltuna ja johdonmukaisena muutosta, joka koskee vesijohtojen rinnastamista muuhun yhdyskuntatekniseen rakentamiseen kaikilla alueilla. Myös voimassaolevien vanhojen lupien tarkistamista koskeva säännös sekä vakiintuneen tilan huomioon ottaminen luvan myöntämisedellytyksiä harkittaessa ovat kaupungin mielestä perusteltuja.

Muilta osin Kuopion kaupungilla ei ole huomautettavaa
vesilakityöryhmän mietinnöstä.

	KUOPION KAUPUNGINHALLITUS

	Petteri Paronen		Mikko Aro
	Kaupunginjohtaja		II kaupunginsihteeri

	

Yhteystiedot		    Hallinto- ja kehittämiskeskus
				    Hallinto- ja henkilöstöpalvelu
				    PL 228 (Tulliportinkatu 31)
				    70101 KUOPIO
				    Puhelin: (017) 18 2111
				    Faksi: (017) 18 2066
				    Sähköposti: kirjaamo.kka@kuopio.fi